tartuNLP/wikipedia-smugri-20251201 huggingface dataset:
Miska Kajanus

Miska Kajanus (s. 1979 Oulu) on suomalainen freelancenäyttelijä ja ohjaaja. Kajanus on esiintynyt Suomessa muun muassa elokuvissa "Teit meistä kauniin" ja "21 tapaa pilata avioliitto" ja televisiosarjoissa "Kotikatu," "Salatut elämät" ja "Sorjonen". Hän näytteli Yhdysvalloissa tv-sarjassa "Moderni perhe" tiedemies Yngvaria.
Kajanus on suorittanut vuonna 2005 Bachelor of Fine Arts in Theatre -tutkinnon Floridan yliopistossa.
Kajanus on ohjannut "Vihanpidot"-nimisen suomalaisen kauhuelokuvan, joka sai ensi-iltansa helmikuussa 2020. Elokuva on yhdysvaltalaisrahoitteinen, ja sille suunnitellaan jatko-osaa, joka kuvattaisiin Yhdysvalloissa.
Alfe Menashe

Alfe Menashe () on Israelin siirtokunta Palestiinan Länsirannalla Israelin vastaisen rajan tuntumassa. Sen asukasluku oli vuoden 2018 lopussa 7 865.
Maantiede.
Alfe Menashe sijaitsee Israelin miehittämällä Palestiinan Länsirannalla. Paikan korkeus merenpinnasta on noin 330 metriä. 
Historia.
Alfe Menashen perustaminen oli osa vuoden 1981 niin sanottua seitsemän tähden suunnitelmaa, jonka laatijoita olivat tuolloiset puolustusministeri Ezer Weizman ja maatalousministeri Ariel Sharon. Suunnitelman mukaan Israel perusti useita siirtokuntia pitkin Länsirannan rajaa. 
Ensimmäiset siirtolaiset saapuivat Alfe Menasheen vuonna 1983. Nimensä paikka sai viidennen Mooseksen kirjan kohdan 33:17 mukaan, jossa puhutaan "Manassen tuhatpäisistä joukoista". Oman kunnallisvaltuustonsa se sai vuonna 1985. Seuranneiden vuosien aikana siirtokunta joutui useiden terrori-iskujen kohteeksi ja huono turvallisuustilanne hidasti sen kasvua.
Väestö.
Alfe Menashen asukasluku oli vuoden 2018 lopussa 7 865. Vuonna 2002 vastaava lukema oli 5 250.
Kansainvälisoikeudellinen asema.
Israelin siirtokuntia on väitetty laittomiksi, koska Geneven neljännen sopimuksen 49. artiklan 6. pykälän mukaan "valtaajavalta ei saa valtaamalleen alueelle karkottaa tai siirtää osaa omasta siviiliväestöstään.""" Israel kiistää väitteen siirtokuntien laittomuudesta, koska se ei ole tehnyt sopimuksen mainitsemia karkotuksia tai siirtoja. Haagin kansainvälinen tuomioistuin antoi 9. heinäkuuta 2004 neuvoa antavan lausunnon, jossa se katsoi, että Israelin siirtokunnat olivat kansainvälisen oikeuden vastaisia.
Conseil de réconciliation nationale

Conseil de réconciliation nationale eli CRN oli Malin vuoden 1991 vallankaappauksen yhteydessä muodostettu sotilashallitus. Se hallitsi maata vain neljän päivän ajan.
Presidentti Moussa Traorén hallinnon kaataneet sotilaat ilmoittivat kansallisen sovun neuvoston CRN:n muodostamisesta 26. maaliskuuta 1991. Se koostui 17 upseerista, joiden johtajana toimi everstiluutnantti Amadou Toumani Touré. Neuvosto mitätöi vuoden 1974 perustuslain ja hajotti kansalliskokouksen sekä hallitsevan puolueen Malin kansan demokraattisen liiton. 
CRN ilmoitti tavoitteekseen monipuoluejärjestelmään siirtymisen ja tapasi maan demokratialiikkeen edustajia jo ensimmäisen päivän aamulla. Sen tarkoitusperiin suhtauduttiin kuitenkin epäillen. Demokratialiikkeen ja ulkomaiden painostuksesta neuvosto luopui vallasta 30. maaliskuuta ja sen tilalle muodostettiin siviileistä ja sotilaista koostunut siirtymäkauden komitea Comité de transition pour le salut du peuple.
Kansalaisliberaalinen liitto

Kansalaisliberaalinen liitto (, lyh. Glas) on kroatilainen sosiaaliliberaali puolue. 
Historia.
Puolue syntyi, kun sen puheenjohtaja Anka Mrak-Taritaš ja kolme muuta kansanedustajaa loikkasivat HNS-puolueesta, kun se päätti tukea hallituspuolue Kroatian demokraattista liittoa. Neljän edustajan voimin uudesta puoleesta tuli Kroatian parlamentin 5. suurin puolue.
Ideologia ja näkemyksiä.
Puheenjohtaja Taritaš määrittelee puolueen keskusta-vasemmistolaiseksi, progressiiviseksi ja liberaaliksi. Tärkeitä arvoja ovat yksilönvapaus ja vakaa yhteiskunta..
Glas kannattaa muun muassa:
Kotak Mahindra Bank

Kotak Mahindra Bank Limited on suuri intialainen liikepankki ja pankkikonserni. Sen osake noteerataan Intian molemmissa pääpörsseissä (Bombayn pörssi, BSE) ja Intian kansallinen pörssi, NSE). Pankin kotipaikka on Mumbai.
Yhdysvaltalainen talousjulkaisu Forbes luokitteli Kotak Mahindra Bankin vuonna 2019 Intian 13. ja maailman 611. suurimmaksi julkiseksi osakeyhtiöksi. Pankin liikevaihto oli 6,3 miljardia dollaria ja liikevoitto 1,0 miljardia dollaria (tilivuosi 2017-2018). Pankkikonserni laajeni tilivuonna 2018-2019 niin konttoriverkon, liikevaihdon kuin liikevoitonkin osalta. Henkilöstön määrä kohosi pankkikonsernissa tuolloin yli 60 000 ihmiseen.
Bykovo (Opotškan piiri)

Bykovo () on järvi Luoteis-Venäjällä Pihkovan alueen Opotškan piirissä.
Maantietoa.
Järvi sijaitsee noin 30 kilometriä Opotškasta länteen päin. Se on 2,7 kilometriä pitkä, 0,7 kilometriä leveä ja sen pinta-ala on 75 hehtaaria. Järven muoto on pitkä ja kapea, mutta suurimman lahtensa pituudesta johtuen se on todellisuudessa ilmoitettua paljon kapeampi. Sen itäpuoli on noin 400 metriä leveä ja siellä sijaitsevat järven kaksi saarta lähellä toisiaan. Länsipäässä järven leveys pienenee ja sillä on siellä salmimainen kapeikko, joka on noin 30 metriä leveä. Järvi on 13 metriä syvä ja sen keskisyvyyskin on 7 metriä. Järven ympärillä on peltomaata, joka on pusikoitunut. Järven länsipää on asuttu ja siellä sijaitsee pieni Volkovon kylä (). Kylästä lähtevä tie ohittaa järven sen pohjoispuolelta kohti länttä.
Luontoarvoja.
Järvessä on runsaasti eri kalalajeja: hauki, ahven, pasuri, salakka, pasuri, suutari, karppi, ruutana, made, säyne, mutakala, rantanuoliainen ja salakka. Järvessä elää myös rapu, sekä joitakin "Rutilus"-suvun kalalajeja.
Vesistösuhteita.
Bykovo sijaitsee Kudkan valuma-alueella. Kudka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järven laskuoja virtaa länteen päin. Se kulkee pikkujärvien Boldinon (ven. Болдино), Žabinon (ven. Жабино) ja Tiškovskojen (ven. Тишковское) läpi ja laskee sitten Izgožskojeen, josta Kudebin sivujoki Izgožka saa alkunsa. Izgožka yhtyy alempanan Kudkaan. Järven valuma-alueen koko on 11,3 neliökilometriä.
Briggs Cunningham

Briggs Swift Cunningham II (19. tammikuuta 1907 Cincinnati, Ohio – 2. heinäkuuta 2003 Las Vegas, Nevada) oli yhdysvaltalainen liikemies, autourheiluharrastaja ja kilpapurjehtija. Varakkaan pankkiiriperheen pojasta tuli kilpa-ajaja, nimeään kantavien kilpa-autojen suunnittelija ja rakentaja, kilpa-autotallin omistaja ja autojen keräilijä. Vuonna 1958 hän miehistöineen voitti America’s Cup -purjehduskilpailun 12-metrisellä "Columbia"-veneellä. Briggs Cunningham kehitti isopurjeen pussin kokoa ja paikkaa säätelevän cunningham-taljan.
Briggs Cunninghamin isä oli Ohion Cincinnatissa toiminut pankkiiri ja pääomasijoittaja, joka toimi muun muassa Procter &amp; Gamble -suuryritykseksi kasvaneen yhtiön alkuvaiheen rahoittajana. Poika opiskeli Yalen yliopistossa. Lapsesta asti purjehdusta harrastanut Briggs Cunningham kiinnostui opiskeluvuosinaan kilpapurjehduksesta ja autourheilusta. 1930-luvun keskivaiheilla Cunningham oli mukana perustamassa Automobile Racing Club of America -järjestöä (ARCA) ja ryhtyi vuonna 1940 rakentamaan omia kilpa-autojaan. Buickin ja Mercedes-Benzin osista koostamalla ”BuMerc”-autollaan hän osallistui vuonna 1948 ensimmäiseen autokilpailuunsa New Yorkin osavaltion Watkins Glenin silloisella katuradalla ja ryhtyi sitten tavoittelemaan Le Mansin 24 tunnin ajon voittoa amerikkalaisrakenteisilla autoillaan eurooppalaisia kilpakumppaneita vastaan. Hänen yhteistyökumppaninaan oli ensin Cadillac ja sitten Chrysler, jonka uuteen hemi-suurtehomoottoriin perustuivat Cumminghamin omalla nimellä vuosina 1951–1955 rakentamat B.S. Cunningham -autot. Myöhemmin hän teki yhteistyötä Jaguarin, Maseratin ja Roger Pensken kanssa ja kilpaili autoillaan Le Mansin ohella Yhdysvaltain Grand Prix- ja Presidents Cup -tapahtumissa.
Vuonna 1997 Briggs Cunningham sai Motorsports Hall of Fame of American ja vähän ennen kuolemaansa vuonna 2003 International Motorsports Hall of Famen jäsenyyden. Huhtikuussa 1954 hän esiintyi Time-viikkolehden kannessa.
Reijolan mökki

Reijolan mökki eli Reijolan talo on Helsingin kaupungin omistama talo tontilla, jonka Helsingin kaupunki omistaa. Rakennus on suojeltu asemakaavassa merkinnällä sr-2, joka tarkoittaa, että julkisivu on säilytettävä eikä taloa saa siten purkaa.
Talo sijaitsee 1 750 neliömetrin tontilla kalliolla Kivihaassa Hakamäentien ja Hämeenlinnanväylän risteyksessä. Rakennus päätyi Helsingin kaupungille, kun huutokaupassa sen huutanut ei lunastanut huutoaan, ja järjestetyssä uudessa huutokaupassa kaupungin tarjous voitti.
Rakennus on rakennettu vuonna 1919. Talon aiempi omistaja oli Kari Lindholm, joka asui siinä, ja siinä ovat asuneet myös hänen isoisovanhempansa vossikkakuski Alexander Petrell vaimonsa Eva Kustaava Petrellin kanssa. Talon paikalla on ollut jo 1700-luvulla Huopalahden kartanon (Grejus gård) muonamiehen talo.
Rakennuksesta ja vuokraoikeudesta on aiemmin pyydetty 200  000 euroa.
Comité de transition pour le salut du peuple

Comité de transition pour le salut du peuple eli CTSP oli Malia vuoden 1991 vallankaappauksen jälkeisen siirtymävaiheen ajan johtanut komitea.
Moussa Traorén hallinnon kaataneen vallankaappauksen jälkeen sotilaat muodostivat Conseil de réconciliation nationale -nimisen sotilashallituksen. Malin demokratialiikkeen ja ulkomaiden painostuksesta neuvosto luopui vallasta 30. maaliskuuta ja sen tilalle muodostettiin siviileistä ja sotilaista koostunut siirtymäkauden komitea Comité de transition pour la salut du peuple. Sen oli määrä johdattaa maa demokratiaan yhdeksän kuukauden siirtymäajan kuluessa. 
Kansan pelastuksen siirtymäkomitea CTSP koostui 25 jäsenestä, joista 15 oli siviilejä ja 10 asevoimien ja turvallisuusviranomaisten edustajia. Ammattiliitto UNTM:llä oli kolme edustajaa, demokratialiikkeen järjestöillä ADEMA:lla ja CNID:llä sekä ihmisoikeusjärjestö AMDH:lla kullakin kaksi ja opiskelijajärjestö AEEM:illa sekä kolmella nuorisojärjestöllä kullakin yksi. Edustajansa saivat myös maan pohjoisosan kapinallisjärjestöt MPA ja FIAA. Komitean puheenjohtajana ja valtionpäämiehenä toimi vallankaappausta johtanut everstiluutnantti Amadou Toumani Touré.
Väliaikaisena perustuslakina toiminut CTSP:n peruskirja allekirjoitettiin 31. maaliskuuta. Sen mukaan komitea toimi väliaikaisena lainsäädäntöelimenä, maan poliittisena johtajana ja toimeenpanovallan valvojana. Sen tehtävänä oli turvata lakien ja ihmisoikeuksien noudattaminen, taata virallisen median tasapuolisuus ja kutsua koolle uuden perustuslain säätävä kansallinen konferenssi.
Huhtikuun 5. päivänä muodostettiin Soumana Sackon johtama siirtymäkauden hallitus, joka koostui 17 siviilistä ja viidestä sotilaasta. Samalla sallittiin poliittisten puolueiden toiminta. Heinä-elokuussa 1991 järjestetty kansallinen konferenssi laati Malille uuden perustuslain, joka hyväksyttiin tammikuussa 1992 pidetyssä kansanäänestyksessä. Pian sen jälkeen järjestettiin paikallisvaalit. Siirtymäkautta jouduttiin jatkamaan vaalijärjestelmän keskeneräisyyden ja maan pohjoisosan tuaregikapinan takia. Helmi-maaliskuussa 1992 järjestetyt kansalliskokousvaalit voitti Adéma-PASJ ja huhtikuun presidentinvaalit puolueen ehdokas Alpha Oumar Konaré. Siirtymäkausi päättyi ja CTSP lopetti toimintansa 8. kesäkuuta 1992, jolloin presidentti Konaré astui virkaansa.
Mantelit

Mantelit ("Amygdalus") on ruusukasveihin lukeutuvan "Prunus"-suvun alasuku, jonka kaikki lajit ovat puuvartisia. Joidenkin alasukuun kuuluvien lajien siemenet ovat syötäviä, ja sukuun kuuluvaa mantelia viljellään laajasti ravintokasvina.
Kuvaus.
Alasukuun kuuluu lehtipuita ja matalia pensaita, joiden lehtisilmut ovat pitkittäistaitteisia. Kukat ovat kaksineuvoisia ja kasvavat yksittäin tai 2—3 kukkaa sisältävissä tertuissa. Ne puhkeavat ennen lehtien kasvamista edellisen vuoden versoihin, pareittain lehtisilmujen kummallekin puolelle.
Hedelmä on yleensä samettimaisella tai nukkaisella karvapeitteellä peitetty, harvemmin paljas luumarja. Mesokarppi on mehevä, joskus hedelmän kypsyessä mesokarppi kuluu pois paljastaen endokarpin. Endokarpin pinnassa on usein uria tai pieniä syvennyksiä, mutta se voi olla myös sileä.
Sulfasetamidi

Sulfasetamidi (C8H10SN2O3) on sulfonamideihin kuuluva orgaaninen yhdiste. Yhdistettä voidaan käyttää lääketieteessä antibioottina silmien ja ihon tulehduksiin, joskin monet uudemmat antibiootit ovat suurelta osin korvanneet sen.
Ominaisuudet ja käyttö.
Huoneenlämpötilassa sulfasetamidi on väritöntä tai valkoista kiteistä ainetta. Yhdiste liukenee vähäisessä määrin veteen ja hyvin esimerkiksi etanoliin ja asetoniin. Sulfasetamidi on heikko happo. Kuten muillakin sulfonamideilla, sulfasetamidin antibioottiset ominaisuudet perustuvat siihen, että se estää bakteerien dihydropteroaattisyntaasientsyymiä ja ne eivät kykene muodostamaan foolihappoa. Tällöin niiden kasvu estyy. Sulfasetamidi on tehokas lähinnä grampositiivisia bakteereja vastaan ja on teholtaan yksi ryhmänsä heikoimmista. Sitä voidaan käyttää silmätulehdusten hoitoon silmätippoina ja tali-ihottuman sekä eräiden muiden ihotulehdusten hoitoon. Yhdessä rikin kanssa sitä voidaan käyttää aknen hoidossa.
Valmistus.
Sulfasetamidia voidaan valmistaa sulfaniiliamidin tai N4-asetyylisulfaniiliamidin ja etikkahappoanhydridin välisellä reaktiolla. Käytettäessä N4-asetyylisulfaniiliamidia lähtöaineena toinen muodostuneen tuotteen asetyyliamidiryhmistä hydrolysoidaan emäksisissä olosuhteissa.
Sahalinintuomi

Sahalinintuomi ("Prunus ssiori") on tuomiin kuuluva kasvilaji, joka on kotoisin Pohjois-Japanista, Sahalinin saarelta ja Kuriileilta. Joitakin luonnollisia esiintymiä voi olla myös mantereella Venäjällä ja Kiinassa. Lajin erikoinen tieteellinen nimi tulee ainun kielestä, jossa sanan merkitys on "kitkerä".
Käyttö.
Sahalinintuomea viljellään jonkin verran Japanissa ja Sahalinilla syötävien hedelmien vuoksi. Ainut ja eräät muut kansat valmistavat puusta erilaisia esineitä, kuten metsästysaseita, soittimia ja huonekaluja.
Leviathan (kappale)

Leviathan on tanskalaisen heavy metal -yhtye Volbeatin kappale, joka julkaistiin toisena singlenä yhtyeen seitsemänneltä studioalbumilta "Rewind, Replay, Rebound". Kappaleen sävelsi yhtyeen laulaja Michael Poulsen sekä kitaristi Rob Caggiano ja sen tuotti Jacob Hansen. Kappale julkaistiin musiikkivideon kanssa 15. toukokuuta 2019.
Dred Scott

Dred Scott (n. 1799 – 17. syyskuuta 1858) oli afroamerikkalainen orja, joka taisteli oikeusteitse vapaudestaan Yhdysvalloissa 1800-luvun puolessa välissä. Hänen mukaansa on nimetty maan korkeimman oikeuden päätös Dred Scott vastaan Sandford.
Varhainen elämä.
Scott syntyi oletettavasti vuonna 1799 Southamptonin piirikunnassa Virginiassa. Hänen alkuperäinen omistajansa, Peter Blow, muutti St. Louisiin vuonna 1930, jossa Blow kuoli kaksi vuotta myöhemmin. Tämän jälkeen paikallinen armeijan palveluksessa ollut kirurgi John Emerson osti Scottin.
Emerson muutti Scott mukanaan ensin Missourista Illinois'in ja sitten Wisconsiniin. Orjuus oli laillista Missourissa ja Wisconsinissa, mutta laitonta Illinoisissa. Näiden muuttojen aikana Scott myös tapasi vaimonsa Harriet Robinsonin, joka siirtyi Emersonin omistukseen. Emerson orjineen palasi Missouriin 1840-luvun alussa. Hän kuoli vuonna 1843, minkä jälkeen Scott yritti väitetysti ostaa vapautensa Emersonin leskeltä, mutta tämä kieltäytyi.
Oikeustaistelu.
Kun Scott ei pystynyt ostamaan vapauttaan, hän päätti haastaa Emersonin lesken oikeuteen vuonna 1847, mutta hävisi, koska ei pystynyt todistamaan, että Emersonin leski virallisesti omisti hänet. Kolme vuotta myöhemmin tapaus käsiteltiin uudelleen ja St. Louisin tuomioistuin määräsi Scottin ja tämän perheen vapautettavaksi. 
Emersonin leski valitti päätöksestä Missourin korkeimpaan oikeuteen. Kaksi vuotta myöhemmin se pyörsi alemman oikeusasteen päätöksen. Tällä kertaa Scott valitti päätöksestä Yhdysvaltain korkeimpaan oikeuteen. Näihin aikoihin New Yorkissa asuva John Sanford alkoi väittää olevansa Scottin uusi omistaja. Korkein oikeus päätti 6. maaliskuuta 1857, että Scott perheineen ei ollut vapaa. Se perusteli päätöstään sillä, että perustuslain "suvereenit kansalaiset" eivät viitanneet mustiin. Näin ollen Scottin ei olisi pitänyt pystyä haastamaan Emersonin leskeä oikeuteen. Se, että Scott oli asunut Illinois'ssa ei myöskään oikeuden mukaan tarkoittanut sitä, että hän vapautuisi orjuudesta.
Pian korkeimman oikeuden päätöksen julkaisemisen jälkeen Sanford kuoli, ja Scott päätyi takaisin Emersonin leskelle. Tämä oli mennyt uusiin naimisiin orjuutta vastustavan poliitikon Calvin Chaffeen kanssa. Pariskunnan oli tarkoitus lahjoittaa Scott perheineen Yhdysvaltain edustajainhuoneessa istuvalle Taylor Blow'lle. Rouva Chaffee kuitenkin vaati, että Scottin šeriffin holhouksen alaisuudessa kerryttämät ansiot (750 dollaria) kuuluisivat hänelle.
Myöhäiset vaiheet.
Kun Scott perheineen oli virallisesti siirretty Blow'n omistukseen, hän vapautti koko perheen. Scott vaimoineen saapuivat St. Louisin raatihuoneelle, jossa heidät vapautettiin virallisesti 26. toukokuuta 1857. Scott alkoi tämän jälkeen työskennellä hotellin ovimiehenä, mutta kuoli 17. syyskuuta 1858 tuberkuloosiin.
Billie Eilishin diskografia

Yhdysvaltalaisen laulajan Billie Eilishin diskografia koostuu yhdestä studioalbumista, neljästä EP:stä, 32 singlestä ja 21 musiikkivideosta. Eilishin ensimmäinen EP-levy "Don’t Smile at Me" julkaistiin elokuussa 2017. Ensimmäinen studioalbumi "When We All Fall Asleep, Where Do We Go?" julkaistiin maaliskuussa 2019.
Japanintuomi

Japanintuomi ("Prunus grayana", , ) on Japanista ja Kiinasta kotoisin oleva tuomilaji, jota esiintyy keskimäärin 1 000–3 800 metrin korkeudessa lauhkealla vyöhykkeellä. Se suosii auringonpaistetta ja tuoretta mutta läpäisevää maaperää.
Japanintuomi on hyvin läheistä sukua suomalaiselle tuomelle ("Prunus padus"), eroten siitä piikkimäisillä lehtihampaillaan (tuomella tylppäkärkiset) ja pitemmällä kukkavartalollaan.
Ulkonäkö ja koko.
Japanintuomi on pieni kapearunkoinen ja voimakastuoksuinen lehtipuu, jonka korkeus on 8–20 metriä. Kuoren väri vaihtelee vaaleanharmaasta violetinharmaaseen, ja siinä on vaakasuoria ruskeita raitoja. Hammaslaitaiset lehdet ovat muodoltaan soikeita tai munanmuotoisia, 4–10 senttiä pitkiä ja 1,8–4,5 senttiä leveitä. Hampaiden kärjet ovat piikkimäisiä ja lehden alimmissa hampaissa on kaksi rauhasta.
Kaksineuvoiset valkoiset kukat puhkeavat huhtikuussa lehtien jälkeen 5–8 senttiä pitkiin terttuihin, kukin halkaisijaltaan 7–10 millimetriä. Hedelmä on pieni keskikesällä kypsyvä luumarja, läpimitaltaan noin 8 millimetriä, aluksi vihreä, myöhemmin punainen ja lopulta musta.
Käyttö.
Japanintuomen kukat, hedelmät ja siemenet ovat syömäkelpoisia, ja niitä käytetään ruoaksi etenkin Japanissa. Suolaan säilötyistä hedelmistä valmistetaan Anningo-nimistä ruokalajia. Kuoresta ja juurista saa vihreää väriainetta. Puuaines on erittäin kovaa ja halkeilee helposti. Sitä käytetään erilaisten kaappien valmistukseen ja muihin koristetarkoituksiin.
Luokittelu.
Friedrich Anton Wilhelm Miquel kuvasi lajin tieteelle vuonna 1864 nimellä "Prunus padus" var. "japonica" Philipp Franz von Sieboldin keräämien näytteiden perusteella. Vuonna 1883 pietarilainen Karl Ivanovitš Maksimovitš totesi aiempaa kirjallisuutta tutkittuaan japanintuomen olevan erillinen kasvilaji ja nimesi sen Asa Grayn mukaan "Prunus grayanaksi".
Suomi–Ruotsi-maaottelu 1954

Suomi–Ruotsi-maaottelu vuonna 1954 käytiin Helsingissä Helsingin Stadionilla 11. ja 12. syyskuuta.
Hauen laulu

Hauen laulu on Aaro Hellaakosken runo, joka ilmestyi ensimmäisen kerran vuonna 1928 runokokoelmassa "Jääpeili". Runon aiheena on hauki, joka ihmeenomaisesti nousee järvestä kuusen latvaan laulamaan virttä ja puremaan ”punaista käpyä”. Arvoituksellisen ja monitulkintaisen runon on sanottu olevan Suomen 1900-luvun runouden pohdituimpia. Runo on vapaamittainen ja sijoittuu siten perinteisen mitallisen runouden ja täysin vapaarytmisen modernin runouden välimaastoon.
Hellaakoski on kertonut ”Hauen laulun” syntyneen eräänä elokuisena yönä Sääksmäellä hänen noustuaan ”puoliunen horteessa” kirjoittamaan ylös mieleensä tulleita säkeitä. Laulava hauki oli Hellaakosken keksimä uusi kielikuva, mutta sen innoittajana lienee ollut myös Kalevalan iso hauki, jonka leukaluusta Väinämöinen teki kanteleensa ja lumosi soitollaan eläimet. ”Hauen laulun” neljännessä säkeistössä runon rytmi hidastuu ja poljento muuttuu kalevalaiseksi.
”Hauen laulusta” on tehty paljon erilaisia tulkintoja. Suositun tulkinnan mukaan hauki edustaa runoilijaa ja runo kuvaa siten taiteellista luomistyötä. Kirjallisuudentutkijoista Tatu Vaaskivi on arvellut sitä Hellaakosken humoristiseksi henkilökohtaiseksi tilitykseksi runoilijuudesta, Unto Kupiaisen mukaan runossa huipentuu Hellaakosken omakuva ja ”miehuuden kutsumuslaulu”. Kupiaisen toisen tulkinnan mukaan runo olisikin eroottinen. Pirjo Lyytikäinen on nostanut esiin mahdollisuuden, että ”Hauen laulu” olisi tarkoitettu uuden modernin runouden ohjelmanjulistukseksi. Hauen virsi vaientaa linnut, mikä voi viitata vanhan runouden korvautumiseen uudella. ”Hauen laulua” on tarkasteltu myös realismia ja surrealismia sekoittavana luonnonkuvauksena. Punaisessa kävyssä on myös nähty erilaisia vertauskuvallisia merkityksiä.
Helsingin Musiikkitalon edustalle vuonna 2012 pystytetty Reijo Hukkasen suurikokoinen haukea esittävä veistos "Laulupuut" on saanut innoituksensa Hellaakosken runosta. ”Hauen laulun” ovat säveltäneet lauluksi muun muassa Heikki Sarmanto, Kauko Röyhkä, Erkki Rankaviita, Markus Lampela ja Vega Välitalo.
Cheapside Sloggers

Cheapside Sloggers on tanskalaisen heavy metal -yhtye Volbeatin kappale, joka julkaistiin neljäntenä singlenä yhtyeen seitsemänneltä studioalbumilta "Rewind, Replay, Rebound". Kappale julkaistiin musiikkivideon kanssa 18. heinäkuuta 2019. Kappaleella vierailee yhdysvaltalainen kitaristi Gary Holt.
Last Day Under the Sun

Last Day Under the Sun on tanskalaisen heavy metal -yhtye Volbeatin kappale, joka julkaistiin kolmantena singlenä yhtyeen seitsemänneltä studioalbumilta "Rewind, Replay, Rebound". Kappale julkaistiin musiikkivideon kanssa 13. heinäkuuta 2019. 
Poulsen kertoi Johnny Cashista kertovan kirjan inspiroineen häntä kappaletta kirjoittaessaan.
Culex aenescens

Culex aenescens on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Edwards vuonna 1941. Lajia tavataan Ugandassa. Sillä ei ole alalajeja.
Gheorghe Ursu

Gheorghe Ursu (1. heinäkuuta 1926 – 17. marraskuuta 1985) oli romanialainen toisinajattelija, joka joutui maan kommunistisen salaisen poliisin Securitaten vainon kohteeksi. Ursu murhattiin vankeudessa vuonna 1985.
Elämäkerta.
Gheorghe Ursu syntyi Sorocassa silloisessa Bessarabiassa 1. heinäkuuta 1926. Toisen maailmansodan aikana hänen perheensä muutti Galațiin. Vuonna 1944 Ursu liittyi kommunistiseen nuorisoliikkeeseen ja sodan jälkeen vuonna 1950 hän valmistui polyteknillisestä korkeakoulusta Bukarestissa. Vuodesta 1943 lähtien hän piti myös päiväkirjaa, johon hän kirjoitti paitsi päivittäisistä tapahtumista, mutta kommentoi myös esimerkiksi kommunistisen puolueen väärinkäytöksiä. Töissä hän kävi rakennussuunnitellun instituutissa pääkaupungissa.
1970-luvulla Ursu alkoi lähettää Romanian kommunistisen puolueen sanomalehdelle "Scînteialle" ja "Contemporanul"-lehdelle vallanpitäjien väärinkäytöksiä, demagogiaa ja antisemitismiä kritisoineita kirjeitä. Radio Free Europe (RFE) julkaisi kaksi Ursun kirjettä lähetyksessään vuonna 1977. Tammikuussa 1985 Romanian salainen poliisi eli Securitate teki kotietsinnän Ursun asuntoon. Asunnosta takavarikoitiin esimerkiksi Ursun tuohon saakka kirjoittama päiväkirja. 21. syyskuuta samana vuonna Ursun työpaikalla järjestettiin tapaaminen, jossa ursun toiminta tuomittiin. Häntä syytettiin esimerkiksi yhteistyöstä RFE:n kanssa, taantumuksellisen liikkeen perustamisesta ja 16 dollarin laittomasta hallussapidosta. 
Ursun tapaus herätti laajaa huomiota länsimaissa ja niiden mediassa. Ursua puolustivat julkisuudessa esimerkiksi Yhdysvaltain kongressin edustajat. Ursu murhattiin kaksi kuukautta kestäneiden väkivaltaisten kuulustelujen jälkeen vankilassa Bukarestin Rahovassa 17. marraskuuta 1985. Ursun teos "Europa mea" julkaistiin hänen kuolemansa jälkeen vuonna 1991.
Still Counting

Still Counting on tanskalaisen heavy metal -yhtye Volbeatin kappale, joka julkaistiin vuonna 2008 yhtyeen studioalbumilla "Guitar Gangsters &amp; Cadillac Blood".
Vuonna 2012 kappale julkaistiin uudelleen bonuskappaleena albumilla "Beyond Hell / Above Heaven". Kappale julkaistiin singlenä ja se saavutti ensimmäisen sijan Yhdysvalloissa valtavirran rock-listoilla.
Paita (Peru)

Paita on kaupunki Piuran alueella Luoteis-Perussa. Se on Paitan maakunnan pääkaupunki. Paitan väkiluku oli 179 346 vuonna 2016. Paita sijaitsee 1 089 kilometrin päässä Perun pääkaupungista Limasta.
Robert Taylor (tietojenkäsittelytieteilijä)

Robert Taylor (10. helmikuuta 1932 Dallas – 13. huhtikuuta 2017 Woodside) oli yhdysvaltalainen tietojenkäsittelytieteilijä, joka vaikutti ARPANETin syntyyn. 
Taylor työskenteli urallaan muun muassa ARPAssa ja Xeroxilla.
Taylor vakuutti ARPAn johtajan Charles Herzfeldin rahoittamaan verkon kehitystä. Taylor myös rahoitti Douglas Engelbartin tutkimusta, joka vaikutti oN-Line Systemin ja tietokonehiiren kehitykseen. Taylor myös rekrytoi Lawrence Robertsin ARPAan.
Taylor kärsi Parkinsonin taudista ennen kuolemaansa.
Tukaanitetra

Tukaanitetra ("Tucanoichthys tucano") on amerikantetrojen (Acestrorhamphidae) heimoon kuuluva trooppisissa vesissä elävä kalalaji. Se on sukunsa Tucanoichthys ainoa laji. Tukaanitetraa tavataan ainoastaan Brasilian Vaupés-joessa sen pääjoen Rio Negron valuma-alueella. Tukaanitetra on kooltaan hyvin pieni ja sen maksimipituus on vain 1,7 senttimetriä. Kala on väritykseltään vaaleanpunainen ja harmaa, ja sen kyljissä on paksu musta vaakaviiva. Pään ja kiduksien alueella on punainen läikkä.
Suvun tieteellinen nimi "Tucanoichthys" muodostuu sanoista "Tucano", jolla viitataan samannimiseen Etelä-Amerikassa elävään intiaanikansaan ja "ichthys", joka tulee kreikan kielestä ja merkitsee kalaa. Kalan tieteellinen lajinimi "tucano" tulee samasta kansasta kuin sukunimen etuosa.
Sport (täsmennyssivu)

Sport tai Sports voi tarkoittaa seuraavia asioita:
BMW 6-sarjan Gran Turismo

BMW 6-sarjan Gran Turismo (G32) on BMW:n vuosina 2017–2023 valmistama edustusluokan viisiovinen fastback-korinen automalli, joka korvasi 5-sarjan Gran Turismon. Se perustuu tekniikaltaan 5-sarjaan (G30). Malli esiteltiin Frankfurtin autonäyttelyssä syyskuussa 2017. 
Vuoden 2017 Euro NCAP -kolaritestistä G32 sai tulokseksi täydet viisi tähteä.
Kesällä 2020 malliin muotoiltiin muun muassa aiempaa leveämpi etusäleikkö. Lisäksi kaikkien moottorien yhteyteen tuli kevythybriditekniikka.
Bill Camp

William "Bill" Camp (s. 13. lokakuuta 1961) on yhdysvaltalainen näyttelijä.
Camp tuli tunnetuksi näytellessään sivurooleja elokuvissa "Lincoln" (2012), "12 Years a Slave" (2013), "Loving" (2016), "Jason Bourne" (2016), "Molly’s Game" (2017), "Red Sparrow" (2018), "Vice – vallan oikeat kasvot" (2018) ja "Joker" (2019).
Hän sai myös Primetime Emmy -ehdokkuuden roolistaan minisarjassa "The Night Of" (2016).
Nuijamiesten marssi

Nuijamiesten marssi ("Meill’ on hanki ja jää, meill’ on halla ja yö…") on V. A. Koskenniemen sanoittama ja Toivo Kuulan säveltämä suomalainen laulu. Sen uhmakkaat sanat viittaavat nuijasodan kapinallisiin. Nuijamiesten marssi on suosittu isänmaallisena mieskuorolauluna.
Laulun kantaesitys oli Helsingissä yliopiston pohjalaisten osakuntien yhteisen talon Ostrobotnian vihkiäisjuhlassa 9. marraskuuta 1912. Koskenniemi julkaisi sanoituksen myös runona vuonna 1913 runokokoelmassaan "Hiilivalkea". Mahtipontisissa sanoissa on kaikuja Kaarlo Kramsun nuijasota-aiheisista runoista. Kuula sovitti Nuijamiesten marssin orkesterille vuonna 1917. Laulun eri sovitukset ovat Kuulan tuotannossa osa opusta nro 28.
Nuijamiesten marssi on ollut vuodesta 1956 Suomen puolustusvoimien ilmatorjuntajoukkojen yhteinen kunniamarssi.
Motörheadin diskografia

Motörhead oli brittiläinen hard rock -yhtye, jonka perusti Lemmy Kilmister (laulu, basso). Yhtye aloitti uransa bluesvaikutteisella rockilla, mutta lisäsi pian tyyliinsä punkrockin nopeutta ja rujoutta. Motörhead oli musiikillisesti 1970-luvun lopun raskaimpia yhtyeitä, ja se vaikutti suuresti muun muassa thrash metalin syntyyn. Motörheadin albumeita on myyty maailmanlaajuisesti yli 15 miljoonaa. Yhtye lopetti toimintansa vuonna 2015 sen jälkeen, kun Lemmy Kilmister kuoli joulukuussa syöpään.
Rasitusvamma

Rasitusvamma on toistuvasta ja yksipuolisesta liikkeestä aiheutunut hermojen, jänteiden tai muiden rakenteiden vaiva, kudosvaurio.
Työelämässä tavallisimpia ovat yläraajoihin kohdistuvat rasitusvammat, vapaa-ajan liikunnassa alaraajoihin kohdistuvat.
Työelämässä rasitusvammat ovat yleisiä etenkin elintarvikealalla sen tuotannollisten tehtävien yksipuolisuuden ja toisteisuuden vuoksi.
Urheilussa yleisimpiä rasitusvammoja ovat jännetulehdukset, limapussin tulehdukset ja rasitusmurtumat. Rasitusvammoja tulee etenkin kestävyyslajeissa, kuten kestävyysjuoksussa, ja lajeissa, jotka sisältävät toistuvia liikkeitä, kuten tennis, voimistelu ja painonnosto.
"Rasitussairaus" on liikuntaelimen pehmytkudossairaus, joiden synnyssä fyysisellä kuormituksella on merkittävä osuus. Yläraajan rasitussairauksia ovat sivunastan tulehdus eli epikondyliitti, tenniskyynärpää eli ulkonastan epikondyliitti, jännetuppitulehdus ja rannekanavaoireyhtymä.
Rasitussairauksia aiheuttavat työssä etenkin toistuvat työliikkeet, runsaasti käsivoimia vaativat tehtävät, työasennot, joissa ranteen pitää olla taivutettuna, kylmä sekä tärinä. Yhdessä esiintyessään nämä tekijät voimistavat toistensa vaikutusta.
Lawrence Roberts

Lawrence Gilman Roberts (21. joulukuuta 1937 Westport, Connecticut – 26. joulukuuta 2018 Redwood City, Kalifornia) oli yhdysvaltalainen tietojenkäsittelytieteilijä, joka johti ARPANETin kehitystä. Robert Taylor rekrytoi Robertsin ARPAan.
Roberts ja Thomas Marrill tekivät kokeellista työtä Q-32 ja TX-2 tietokoneiden linkittämiseksi toisiinsa pakettikytkennällä.
Wesley A. Clarkin mielestä Robertsin alkuperäinen suunnitelma nurinniskoin ja ehdotti Interface Message Processor (IMP) minitietokoneiden käyttöä.
ARPANETin projektijohdossa toiminut Roberts esitti lokakuussa 1967 paperin nimeltä "Multiple Computer Networks and Intercomputer Communication", joka tiivisti suunnitelman ARPANETin rakentamiseen.
ARPAn jälkeen Roberts perusti viisi yhtiötä: Telenet, NetExpress, ATM Systems, Caspian Networks ja Anagran.
Manohar Joshi

Manohar Joshi (; 2. joulukuuta 1937 – 23. helmikuuta 2024 Mumbai) oli intialainen poliitikko, joka toimi Lok Sabhan puhemiehenä vuosina 2002–2004, Maharashtran pääministerinä 1995–1999 ja Mumbain pormestarina 1976–1977.
Joshi syntyi Nandvi-nimisessä kylässä Raigadin piirikunnassa, Maharashtrassa. Hän suoritti opintonsa suurkaupunki Mumbaissa, jossa hän myös siirtyi mukaan politiikkaan vuonna 1967 Shiv Senan ehdokkaana. Hän toimi aluksi Mumbain kaupunginvaltuustossa, kunnes hänet nimitettiin pormestariksi vuonna 1976. Pormestariksi päästessään hän oli yksi ensimmäisistä Shiv Senaa edustaneista pormestareista.
Joshi pääsi lainsäätäjäksi Maharashtran osavaltioparlamentin ylähuoneeseen vuonna 1972. Hän palveli tehtävässä kolme kautta, kunnes hänet äänestettiin vuonna 1990 osavaltioparlamentin alahuoneeseen. Maharashtran pääministerinä hän toimi vuosina 1995–1999. Intian kansanpuolueen antamalla tuella hänestä tuli osavaltion ensimmäinen pääministeri, joka ei edustanut kongressipuoluetta. Vuonna 1999 Shiv Senan puheenjohtaja Bal Thackeray pyysi häntä eroamaan, mihin Joshi vastasi suostuvansa vaikka kertoikin medialle, ettei hänellä ollut aavistustakaan miksi hänen piti erota.
Vuonna 1999 Joshi valittiin parlamenttivaaleissa Lok Sabhaan. Pääministeri Atal Bihari Vajpayee Intian kansanpuolueesta nimitti hänet raskaasta teollisuudesta ja valtionyrityksistä vastaavaksi ministeriksi. Hän toimi tehtävässä vuoteen 2002 asti, jolloin paikka Lok Sabhan puhemiehenä vapautui. Edellisen puhemiehen kuoltua helikopterionnettomuudessa, pääministeri Vajpayee ehdotti Joshia tehtävään. Päätös vihastutti oppositiopuolueet, koska heidän mukaansa Shiv Senan kaltaisen ääriuskonnollisen puolueen edustajan valinta puhemieheksi vahingoittaisi valtion sekulaarisuutta. Myös päätöksen ajoitusta arvosteltiin, koska Gujaratin uskonnolliset väkivaltaisuudet olivat tapahtuneet äskettäin. Vajpayeen kuoltua vuonna 2018 Joshi kertoi medialle, että hänen pääsynsä Maharashtran pääministeriksi ja Lok Sabhan puhemieheksi oli puhtaasti tämän ansiota.
Olof Wallenstjerna

Olof Wallenstjerna (Wallenius) (3. helmikuuta 1611 Uppsala – 1. helmikuuta 1687 Turku) oli Turun hovioikeuden asessori ja tuomari, joka rakennutti suvulleen yhden Turun tuomiokirkon hautakappeleista. 
Wallenstjernan vanhemmat olivat professori Samuel Andrea (Bothniensis) ja Kristina Olofsdotter ja puoliso Beata Pettersdotter Arctophilacius. Ylioppilaaksi Wallenstjerna tuli Uppsalassa 1628 ja opiskeli sitten Saksassa ja Englannissa 1633–1636. Turun hovioikeuden auskultantti hänestä tuli 1638. Hänet määrättiin pian lainlukijaksi Kemiön vapaaherrakuntaan, 1649 hänestä tuli Pohjois-Suomen alalaamanni ja 1652 hovioikeuden asessori ja samalla Savon kihlakunnan tuomari. Wallenstjerna jätti laamannin toimensa 1653, Maskun ja Vehmaan kihlakuntien tuomari hänestä tuli 1680. Wallenstjerna-nimen hän otti käyttöön aateloituna, vuonna 1678. Wallenstjerna peri Suomeen hänen kanssaan yhtä aikaa saapuneelta velipuoleltaan useita tiloja. Myös hänen pojastaan Samuelista tuli Turun hovioikeuden asessori ja pojanpojasta Olofista hovioikeuden neuvos.
UK Subsin diskografia

UK Subs on loppuvuodesta 1976 Lontoossa perustettu, laulaja Charlie Harperin johtama brittiläinen punk-yhtye.
Jimmie Collin

 
Jimmie Collin (s. 9. helmikuuta 1979 Göteborg) on ruotsalainen karateka. Hän saavutti Kyokushinin WKO-liitossa EM-hopeaa kahdesti 2012 ja on neljätoistakertainen Ruotsin mestari.
Kilpaura.
Collin kilpaili uransa alkuvaiheessa avoimissa turnauksissa eri maissa ja voitti muun muassa 2003 Walesin Openin 2003 voitettuaan loppuottelussa Tomek Banduran. Kolme vuotta myöhemmin Collin voitti myös Ranskan Openin 2006, kun sitä ennen hän oli saavuttanut kolmannen sijan kahdesti 2004 ja 2005. Lisäksi Collin voitti myös Tanskan Openin neljästi vuosina 2003, 2004, 2006 ja 2007.
Collin saavutti ensimmäisen mitalin 2008 EM-kisoissa Bulgariassa, kun hän voitti pronssia.
2009 Collin voitti Kroatian Openin, Branko Bosniak Memorial turnauksen, jonka loppuottelussa hän voitti Nikolay Varchilovin. Collin oli mukana myös painoluokallisissa EM-kisoissa, joissa hän sijoittui kuudenneksi.
2010 Collin saavutti uransa toisen EM-pronssin Espanjassa. Samana vuonna hän saavutti myös pronssia Britannian Openissa.
2012 hän saavutti EM-hopeaa Belgiassa hävittyään loppuottelussa Orest Procille. Britannian Openissa Collin saavutti toisen kerran pronssia. Collin saavutti EM-hopeaa myös avoimessasarjassa Puolassa hävittyään loppuottelussa Valeri Dimitroville.
2013 Collin saavutti EM-pronssia Romaniassa avoimessasarjassa ja voitti uransa kolmannentoista Ruotsin mestaruuden.
Petteri Punakuono (elokuva)

Petteri Punakuono on vuonna 1998 ensi-iltansa saanut animoitu musikaalielokuva. Sen suomenkielisissä päärooleissa esiintyvät muun muassa Ulla Tapaninen, Mari Vainio, Petteri Summanen, Jarkko Tamminen, Petra Karjalainen, Johanna Viksten, Jukka Rasila ja Markus Bäckman. Elokuva oli hyvin tappiollinen, tuottaen vain 113 484 dollaria Yhdysvaltojen lipputuloista.
Juoni.
Revontulet leiskuvat Pohjoisnavan yllä juhlien uuden porovasan syntymää. Pienokainen onkin todella ainutlaatuinen hehkuvan punaisine kuonoineen. Tarmokas Petteri toivoo pääsevänsä vetämään Joulupukin rekeä. Unelma toteutuu, kun Petteri rientää Joulupukin avuksi vapauttamaan parhaan ystävänsä Juulian ilkeän Myrsky-Mairen kynsistä. Samalla urhea sankari pelastaa miljoonien lasten joulun.
Rhabditophora

Rhabditophora on laakamatojen alajakso. Se sisältää heisimatojen, kidusmatojen ja tiehytmatojen luokat, sekä osan aiemmin värysmatoihin luokitelluista lahkoista.
Enersense

Enersense International Oyj on vuonna 2005 perustettu päästöttömiä energiaratkaisuja toteuttava suomalainen yritys, jonka toimialoja ovat teollisuus, rakentaminen, energia ja tietoliikenne. Enersense-konsernin liikevaihto oli vuonna 2024 noin 425 miljoonaa euroa.
Enersense työllistää yhteensä noin 2 000 henkilöä, ja sen toiminnot keskittyvät pääasiassa Pohjoismaihin ja Baltiaan. Yhtiön kotipaikka on Porissa.
Enersensen osake noteerataan Helsingin pörssissä (ESENSE). Vuoden 2024 lopussa yhtiön suurin yksittäinen omistaja oli Nidoco Ab, joka omisti 23,50 prosenttia yrityksen osakekannasta.
Vuonna 2025 Enersense julkaisi päivitetyn strategiansa, jonka mukaisesti sen tavoitteena on olla luotettava elinkaarikumppani asiakkailleen, jotka toimivat energiansiirrossa ja -tuotannossa, teollisuuden energiasiirtymässä sekä tietoliikenteessä. Yhtiö tavoittelee kannattavaa kasvua markkinoillaan Suomessa, Baltiassa sekä valikoidusti muualla Pohjoismaissa.
Sveitsin liberaalipuolue

Sveitsin liberaalipuolue on sveitsiläinen liberaalikonservatiivinen puolue. Puolueen nimen FDP/PLR/PLD viittaa nykyisen puolueen edeltäjään "Sveitsin vapaaseen demokraattiseen puolueeseen".
Puolue on ALDE:n ja Liberal Internationalin jäsen.
Näkemyksiä.
Sveitsin liberaalipuolue vastustaa Sveitsin EU-jäsenyyttä, mutta kannattaa bilateraalisia suhteita unionin kanssa torjuen kuitenkin isolationismin. Puolueen mukaan Sveitsin ulkopolitiikan pitää pyrkiä säilyttämään maan puolueettomuus, jolla mahdollistetaan rooli toimia kansainvälisenä sovittelijana.. 
Työvoimapoliittisissa kysymyksissä puolue nojaa vapaisiin markkinoihin ja joustaviin työmarkkinoihin.
Bharti Airtel

Bharti Airtel Limited on suuri intialainen tietoliikenneyhtiö, jolla on liiketoimintaa 18 valtiossa Aasiassa ja Afrikassa. Yhtiön osake noteerataan Intian molemmissa pääpörsseissä (Bombayn pörssi, BSE) ja Intian kansallinen pörssi, NSE). Bharti Airtelin kotipaikka on New Delhi. 
Tilaaja-asiakkaiden lukumäärällä mitattuna Bharti Airtel on kuulunut matkapuhelinpalveluntarjoajien maailmanlaajuiseen kärkikolmikkoon. Yhdysvaltalainen talousjulkaisu Forbes luokitteli Bharti Airtelin vuonna 2019 Intian 19. ja maailman 852. suurimmaksi julkiseksi osakeyhtiöksi. Yhtiön liikevaihto oli 11,8 miljardia dollaria ja liikevoitto 56 miljoonaa dollaria (tilivuosi 2018). Yhtiön pääomistajiin kuuluu intialainen miljardööri Sunil Mittal perheineen.
Angelspitin diskografia

Angelspit on Sydneyssä vuonna 2004 perustettu australialainen industrialyhtye, johon kuuluvat laulaja Destroyx sekä musiikin ”teknisestä” puolesta huolehtiva ZooG. Yhtye yhdistelee musiikissaan vaikutteita useista eri genreistä, kuten punkista, elektrosta ja EBM:stä.
Tiécoro Bagayoko

Tiécoro Bagayoko (19. heinäkuuta 1937 Goundam – 26. elokuuta 1983 Taoudeni) oli malilainen sotilas, joka kuului maata vuoden 1968 vallankaappauksen jälkeen hallinneeseen sotilasjunttaan.
Bagayoko syntyi bambarasotilaan perheeseen. Hän kävi armeijan poikakoulun Katissa ja liittyi Ranskan armeijaan vuonna 1955. Bagayoko osallistui Algerian sotaan ja palasi Malin itsenäistyttyä kotimaahansa. Hän sai sotilaslentäjäkoulutuksen Neuvostoliitossa ja kävi harjoittelun Yhdysvalloissa.
Luutnantti Bagayoko osallistui vuoden 1968 sotilasvallankaappaukseen, jossa hän sai mainetta presidentti Modibo Keïtan pidättäjänä. Bagayoko oli maata hallinneen kansallisen vapautuksen sotilaskomitean jäsen ja johti maan turvallisuuspalvelua. Hän vastasi sotilasvallan vastustajien nujertamisesta ja tuli tunnetuksi pidätettyjen julmasta kohtelusta sekä kerskailevasta elämäntavastaan. 
Sotilaskomiteaan kuuluneet Bagayoko, puolustusministeri Kissima Doukara ja liikenneministeri Karim Dembélé vastustivat presidentti Moussa Traorén suunnitelmaa paluusta siviilivaltaan. Heidät pidätettiin helmikuussa 1978 syytettyinä vallankaappausyrityksestä. Bagayoko tuomittiin kuolemaan lokakuussa 1978 ja maaliskuussa 1979 hän sai viiden vuoden pakkotyörangaistuksen talousrikoksista. Bagayoko kuoli Taoudenin vankileirillä, jonne hän oli itse lähettänyt sotilasjuntan vastustajia.
Pullonpalautusautomaatti

Pullonpalautusautomaatti on automaatti, joka edesauttaa pullonpalautusta. Se vastaanottaa pulloja ja tölkkejä pakkausmateriaalin kierrättämiseksi. Pulloista ja tölkeistä voidaan veloittaa ostohetkellä pantti, jonka asiakas saa takaisin palauttaessaan tölkit ja pullot pullonpalautusautomaattiin.
Kuitin lunastuksen voi tehdä vain siinä toimipisteessä, johon tyhjät pullot on jätetty.
Palpa eli Suomen Palautuspakkaus Oy on suomalainen yritys, joka hoitaa pullonpalautusta. 
Niitä on usein ruokakaupoissa, mutta voi esiintyä muissa kaupoissa. 
Pullot ja tölkit menevät kierrätykseen pullonpalalautusautomaatin jälkeen.
Intianvariskäki

Intianvariskäki ("Eudynamys scolopaceus") eli aiemmalta nimeltään variskäki on käkiin kuuluva lintulaji. Lajia tavataan laajalta alueelta Etelä- ja Kaakkois- ja Itä-Aasiasta. 
Taksonomia.
Intianvariskäen luokittelussa alalajien lukumäärä vaihtelee lähteittäin 7–18 välillä. Laji on hyvin läheistä sukua papuanvariskäen ("E. occidentalis") kanssa ja toisinaan niiden katsotaan kuuluvan samaan lajiin.
Koko ja ulkonäkö.
Intianvariskäki on suurikokoinen lintu ja voi kasvaa 39–46 cm pitkäksi. Sukupuolet eroavat toisistaan ulkonäöltään. Intianvariskäkikoiras on väritykseltään kauttaaltaan musta ja hyöhenpuvussa on vihreä tai sininen kiilto. Pyrstö on pitkä, viuhkamainen ja pyöreäpäinen. Naaraslintu on päästään, selästään ja siivistään pohjaväriltään ruskea ja ruumiissa on runsaasti valkoista raidoitusta. Vatsa on valkoinen ja siinä on tiheästi ruskeita raitoja. Nokka on tukeva, koukkupäinen ja väriltään vihertävä. Intianvarikäen silmät ovat punaiset.
Levinneisyys ja elinympäristö.
Intianvariskäkeä tavataan Intiasta Kaakkois-Aasian läpi itään aina Kiinaan eteläosiin asti. Sitä tavataan Myös Jaavalta, Borneolta ja Filippiineiltä. Satunnaisesti se vaeltaa myös Lähi-itään. Lajin elinympärsitöä ovat monentyyppiset metsät sademetsistä avoimiin metsiin ja metsien reunamaihin. Se on sopeutunut elämään myös pihoilla, puistoissa ja puutarhoissa. Suurimman osan ajasta intianvariskäki viettää puiden latvuksista, joista sen paljastavat sen voimakkaat kutsuäänet. intianvariskäki syö monenlaisia hedelmiä, erityisesti viikunoita ja laji ruokailee ryhminä. Intianvariskäen pesimäkausi on keväällä ja kesällä. Se on pesäloinen, joka pesii erityisesti intianvaristen pesiin, mutta voi pesiä myös kuhankeittäjien ja mainojen pesissä. Muna on pohjaväriltään vihreä ja siinä on pilkkuja.
My Way (Calvin Harrisin kappale)

My Way on skotlantilaisen DJ Calvin Harrisin sanoittama ja tuottama kappale, joka julkaistiin 16. syyskuuta 2016. Harris laulaa kappaleella kuten aiemmilla singleillään ”Summer” ja ”Feel So Close”. Kappale nousi Suomen virallisella listalla sijalle 15.
Kappaleen musiikkivideo julkaistiin 28. lokakuuta 2016.
Eva Clayton

Eva McPherson Clayton (s. 16. syyskuuta 1934 Savannah, Georgia, Yhdysvallat) on yhdysvaltalainen demokraattisen puolueen poliitikko. Hän edusti Pohjois-Carolinan 1. vaalipiiriä Yhdysvaltain edustajainhuoneessa vuosina 1992–2003. 
Hän oli ensimmäinen afroamerikkalainen nainen, joka on edustanut Pohjois-Carolinaa kongressissa.
Kulkusana

Kulkusana (, [ˈvandɐˌvɔʁt], isoilla kirjaimilla kuten kaikki saksan substantiivit) on sana, joka on levinnyt lainasanana lukuisiin toisistaan kaukana sijaitseviin kieliin ja kulttuureihin, yleensä kauppayhteyksien mukana. Sellaisenaan kulkusanat ovat kuriositeetti kielihistoriassa ja sosiolingvistiikassa, sillä niistä on apua laajempien kieliyhteyksien tutkimuksessa. Riittävän pitkien aikojen kuluessa sanojen alkuperä on hämärtynyt ja voi olla erittäin vaikea selvittää, mistä kielestä tai kielikunnasta sana on peräisin ja mistä se on lainattu.
Esimerkkejä.
Tyypillisiä esimerkkejä muinaisista kulkusanoista ovat "pippuri", "sokeri", "inkivääri", "kupari", "kumina", "minttu" ja "viini", joista osan alkuperä voidaan jäljittää pronssikauden kaupankäyntiin. Uudempia kulkusanoja ovat:
Jotkut muinaiset kulkusanat liittyivät kirjoitusjärjestelmien leviämiseen; esimerkki tästä on sumerin sana "musar" ("kirjoitettu nimi, kirjoitus"), joka lainautui akkadiin muodossa "musarum" ("asiakirja, sinetti"); akkadista sana lainautui kantaindoiraaniin muodossa "*mudra-" ("sinetti"), josta kehittyivät keskipersian sana "muhr" ja sanskritin "mudra". Joitain vielä vanhempia myöhäisneoliittisia kulkusanoja on ehdotettu löytyvän, esim. sumerin "balag", akkadin "pilakku-" tai kantaindoeuroopan "pelek'u-" ("kirves"). Akkadin "pilakku-" merkitsee kuitenkin oikeastaan "värttinä", ja sumerin "balag" on oikeastaan "balaĝ" ("ĝ" äännetään [ŋ]), ja sana merkitsee suurta rumpua tai harppua. Lisäksi kyseinen sana on myöhemmin lainattu akkadiin muodossa "balangu-".
We’ll Be Coming Back

We’ll Be Coming Back on skotlantilaisen DJ Calvin Harrisin kappale, joka julkaistiin neljäntenä singlenä Harrisin kolmannelta studioalbumilta "18 Months".
Kappaleella vierailee brittiläinen laulaja-lauluntekijä Example. Kappale nousi Suomen virallisella listalla sijalle 10.
Kappaleen musiikkivideo julkaistiin 6. heinäkuuta 2012.
Leonard Kleinrock

Leonard Kleinrock (s. 13. kesäkuuta 1934 New York) on tietojenkäsittelytieteen professori UCLAn yliopistossa. Hän kehitti matemaattisen teorian pakettikytkentäiselle tietoliikenneverkolle ollessaan opiskelija MIT:ssä. Hänen laboratorionsa UCLA:ssa oli kytkettynä varhain ARPANETissä ja vaikutti sen kehitykseen.
Kleinrock valmistui tohtoriksi MIT:stä vuonna 1963 ja kirjoitti väitöksessään "Message delay in communication nets with storage" jonoteoriasta, joka vaikutti pakettikytkennän kehitykseen.
Kleinrock julkaisi artikkelin "Information Flow in Large Communication Nets" vuonna 1961 ja kirjan "Communication Nets" vuonna 1964, joista jälkimmäistä Lawrence Roberts käytti vakuuttamaan että suuren mittakaavan digitaalinen tietoliikenneverkko on mahdollinen.
Silosäe

Silosäe () on viidestä runojalasta rakentuva, useimmiten pentametrinen loppusoinnuton jambisäe.
Silosäkeen lähtökohtana oli kymmentavuinen loppusoinnullinen italialainen säemuoto endecasillabo. Silosäettä on hyödynnetty etenkin englantilaisessa eeppisessä ja näytelmärunoudessa 1500-luvulta lähtien. William Shakespeare käytti silosäettä useimmissa näytelmissään. Myös Christopher Marlowe oli tunnettu silosäkeen käyttäjä.
Will Hurd

William Ballard Hurd (s. 19. elokuuta 1977 San Antonio, Texas, Yhdysvallat) on yhdysvaltalainen poliitikko ja entinen CIA:n virkamies. Hän on republikaanisen puolueen jäsen ja edusti Texasin 23. vaalipiiriä Yhdysvaltain edustajainhuoneessa vuosina 2015–2021. Vaalipiiriin kuuluu El Pason ja San Antonion välinen alue Meksikon ja Yhdysvaltain rajalla.
Hurd opiskeli Texas A&amp;M University -yliopistossa ja työskenteli CIA:lla vuoteen 2009 asti. Hän voitti demokraattipuolueen Pete Gallegon vuoden 2014 edustajainhuonevaaleissa.
Tammikuusta 2019 lähtien Hurd on ollut ainoa afroamerikkalainen republikaani edustajainhuoneessa.
1. elokuuta 2019 Hurd ilmoitti, ettei hae kolmatta kautta vuoden 2020 vaaleissa.
Honda HR-V

Honda HR-V on Hondan vuosina 1998–2006 ja uudelleen vuodesta 2014 lähtien valmistama crossover-tyyppinen automalli. Se sijoittuu mallistossa suuremman CR-V:n alapuolelle.
Honda HR-V I (1998–2006).
Ensimmäisen sukupolven HR-V perustuu samalle pohjalevylle kuin Honda Logo. Ensimmäisenä esitelty korimalli oli kolmiovinen, ja keväällä 2000 sen rinnalle tuli myös viisiovinen versio.
Autossa oli 1,6-litrainen bensiinimoottori, joka oli saatavana kahtena tehoversiona (105/124hv). Tehokkaammassa oli venttiilien ajoitusta muuttava VTEC-järjestelmä, ja se oli saatavana ainoastaan nelivetoisen version yhteyteen. Viisiovista mallia ei ollut saatavana etuvetoisena. Voimansiirtona oli viisivaihteinen manuaalivaihteisto tai portaaton CVT-automaattivaihteisto.
Vuonna 2001 malli sai muun muassa uuden etupuskurin ja kirkaslasiset vilkut. 
Honda HR-V II (2014–).
Toisen sukupolven HR-V esiteltiin Los Angelesin autonäyttelyssä marraskuussa 2014. Se perustuu samalle pohjalevylle kuin kolmannen sukupolven Honda Jazz. Japanissa myytävä, joiltain yksityiskohdiltaan hieman eroava versio on nimeltään Honda Vezel, Kiinassa valmistettava versio puolestaan tunnetaan Honda XR-V -nimellä.
Vuoden 2015 Euro NCAP -kolaritestistä HR-V sai tulokseksi täydet viisi tähteä.
Pariisin autonäyttelyssä lokakuussa 2018 esiteltiin kasvojenkohotuksen kokenut HR-V. Suurimmat uudistukset kohdistuivat keulan ilmeeseen.
Uusi aika (täsmennyssivu)

Uusi aika tarkoittaa seuraavia asioita: